Sudak
Sudak (ukrain. und russ. Судак, Sudak, krimtat. Sudaq [suˈdaq]) isch e Hafestadt a de Südchüste vo de Krim am Schwarze Meer und zällt 36’400 Iwonner. De Ort isch bikannt as e Kurort und au d Festig vo de Genuese zücht vill Touriste aa. Si ghört zu de grööschtt erhaltene Festige. Sudak isch nebet Aluschta e traditionelle Hersteller vom Krimsekt.

Gschicht 

Sudak het de Name im Lauf vo de Zitt hüüfig gwechslet. De Hafe isch sit de Antiki agloffe wore und isch as Skythotauron limen (Σκυθοταύρων λιμήν »Hafe vo de Skythotaurer«) oder Athenaion limen (᾿Αθηναῖων λιμήν) bikannt gsii und bi Sudak sind au Fund vo de Taurer gmacht wore. 

De Geograf vo Ravenna (6.Jh.) nennt de Hafe Sugdabon. Spötistens ab em 8. Jh. isch Sugdaia (Σουγδαία) de Sitz vomene orthodoxe Bischof gsii. Chorz noch 800 het de Waräger Bravlin d Stadt eroberet, dozmol isch de Ort vo de Russe Surosch (Сурожъ, Surož) gnennt wore. I de zwait Hälfti vom 11. Jh. hend d Kumane d Stadt iignoo.

1204 hend d Venezier de Hafe zunere Kolonii gmacht, wo 1224 vo de Tatare öberfale woren isch. 1365 isch de Hafe in Bsitz vo de Genuese choo, wo de Ort Soldaia oder Sodaia gnennt hend. D Genueser hend d Stadt, wo e wichtige Umschlagplatz vom Handel mit de Mongolai und mit China gsii isch, starch bifestigt. 

D Stadt isch 1475 zum Osmanische Riich choo und Zentrum vomene Verwaltigsbezirk wore. I de Stadt hend 1520 guet 1700 Mensche glebt, devo 128 Muslim, 10 Jude und 155 Armenier. Di andere sind Grieche gsii. De Ort isch aber schnell gschrumpflet und 1665 sind nebet de Festig numeno zwoo Moschee und 100 Hüser i de Stadt und 200 usserhalb vo de Stadt verzaichnet wore.

1774 isch Sudak zum Krimchanat choo und und 1783 zu Russland. Ane 1800 isch de Ort nüme bwonnt gsii und d Festig zerstört, 1805 sind grad 33 iiwoner zellt wore. Ane 1808 sind 16 Familie us Württeberg uf Sudak cho und hend d Winzerkolonii Sudak ggründet, wo ane 1865 110 Tütschi gwont hend, wäred dozmol i de Stadt Sudak grad 914 Mensche glebt hend. 1927 hend rund 2150 Mensche mit 15 verschidnige Ethnie i baidne Orte glebt. Sit 1991 ghört Sudak zu de Ukraine.

Quelle

Weblink 
 Bild vo dr dütsche Chille z Sudak

Krim
Ort (Ukraine)